Document ID: /roh_data/filtered/fineweb-2-filterrobots_roh.jsonl.gz/9054

Perquai ch’ils binaris èn sa sbassads a Rastatt en Germania e n’èn betg charrabels pli perdan las interpresas da viafier mintga di incumbensas. Quai conferman era las cifras da l’uffizi federal da vias ASTRA.
L'avust èn radund 6% fin 7% dapli camiuns charrads tras il Gottard ed il San Bernardino. Quai èn bunamain 4'500 camiuns supplementars durant il mais avust, quai munta 150 camiuns dapli per di. L'interrupziun dal traffic da rauba en il sid da la Germania ha pia consequenzas per la via – almain a curta vista. Da quai pateschan las interpresas da viafier sco era la protecziun da las Alps.
Ils 2 d'october duain las rodaglias a Rastatt en la Germania puspè esser pinadas e charrablas sin l'axa nord – sid. Quai han dacurt communitgà las Viafiers federalas svizras VFF e las Viafiers tudestgas DB.
Cifras dad Astra en cumaregliaziun
|Traffic da rauba||avust 2016||avust 2017||differenza en %|
|Dumber camiuns al Gottard||54‘317||57‘704||+ 6 %|
|Dumber camiuns al San Bernardino||14‘047||15‘092||+ 7 %|
Malgrà las calculaziuns dad Astra èn las dimensiuns intschertas. E quants transports ch'èn ids a perder pervia da la panna a Rastatt a la via n'è era betg enconuschent.
RR novitads 09:00